इसलिए कृपया आर्थिक तरक्की का फायदा ऊपर से नीचे जाने के सिद्धांत को खारिज कर इसके नीचे से ऊपर जाने के सिद्धांत को स्वीकार लें। यह सच नहीं है कि पैसा ऊपर से नीचे पहुंचता है। इसके विपरीत टैक्सटाइल इंडस्ट्री से परोक्ष या अपरोक्ष तौर पर जुड़ा हर व्यक्ति इंडस्ट्री के मालिक से पहले कमा लेता है। लाभ ऊपर से नीचे जाने के सिद्धांत के अनुसार मालिक का लाभ पर पहला हक होता है। इसके विपरीत, उनको तो हर एक के लाभ कमा लेने के बाद लाभ मिलता है। कई बार तो यह भी जरूरी नहीं कि पर्याप्त लाभ ऊपर तक पहुंचे और मालिक को नुकसान भी उठाना पड़ सकता है। बैलेंस शीट देखने वाले हर व्यक्ति को इस हकीकत का आभास होता है। बैलेंस शीट में कंपनी की कमाई का लेखा-जोखा होता है। उसके बाद इसमें खर्चों का उल्लेख होता है, जैसे सप्लायरों को भुगतान, कर्मचारियों, मैनेजरों, उधार देने वालों, सलाहकारों और अन्य ऐसे लोगों को किया गया भुगतान। उसके बाद ही कंपनी के लाभ का जिक्र होता है और कई बार घाटे का। लाभ को आमतौर पर कंपनी का आधार (बॉटमलाइन) कहा जाता है, क्योंकि यह सबसे अंत में होता है और पूरा ढांचा इसके ऊपर ही टिका होता है।